Ministrul sportului, Marius Dunca: ”Dansul sportiv are 6.500 de legitimați, la canotaj câți sunt?!” Așa sună explicația ministrului PSD pentru că nu a plătit de patru luni banii campioanelor mondiale de la canotaj, dar a achitat, în schimb, premiile acordate unor sporturi precum dans sportiv, fotbal-tenis, kempo și sambo, unele ajungând mai mari decât ale gimnasticii sau scrimei!

marți, 23 ianuarie 2018, 6:55

Politica ministrului PSD Marius Dunca: fetele campioane mondiale la canotaj, în SUA, sunt neplătite din octombrie 2017, dar premii comparabile au fost achitate urgent la tenis cu piciorul, pentru o competiție anonimă disputată la Izvorani în noiembrie 2017!

1,1 milioane de lei au fost vărsați ca premii la fotbal-tenis. 1,3 milioane de lei au rămas restanți la canotaj, deși în ordinea vechimii sumele trebuiau achitate invers.

Pornind de aici, Gazeta a cercetat și publică azi uluitoarea listă a premierilor MTS pe 2017.

Cum au ajuns premiile de la sporturile exotice să le surclaseze pe cele de la disciplinele olimpice?

Conform HG 1447/2007, ministrul este cel care stabilește cuantumul banilor primiți de sporturile neolimpice, de la 0% la 40% din cele olimpice.

Iar ministrul Dunca își favorizează susținătorii politici de la sporturile neolimpice, cei care chiar în aceste zile, odată cu schimbarea guvernului, fac liste de semnături pentru menținerea lui.

De pildă, Frederico Tavares, președintele federației de tenis cu piciorul, a încasat la Campionatul European de la Izvorani premieri de 35.000 de euro, mai mult decât au primit, împreună , pentru Campionatul European de gimnastică de la Cluj, toți sportivii români medaliați: Cătălina Ponor, Marian Drăgulescu și Larisa Iordache!

, pentru Campionatul European de gimnastică de la Cluj, toți sportivii români medaliați: Cătălina Ponor, Marian Drăgulescu și Larisa Iordache! Și nu e decât un exemplu dintr-o listă cum sportul românesc n-a mai văzut până acum.

Rugat să explice preferințele sale pentru sporturile neolimpice, ministrul Dunca a oferit ziarului o declarație care va intra de azi în antologia sportului nostru: ”Dansul sportiv are 6.500 de legitimați, la canotaj câți sunt?” .

. Canotajul are 38 de medalii olimpice și este depășit în performanțele istorice doar de gimnastică, cu 72 de medalii. Împreună, cele două sporturi legendare au adus României 110 medalii olimpice, dintre care 44 de aur!

”Da, ne-am apucat să-l sprijinim pe ministrul Dunca pentru păstrarea în funcție, pentru că e cel mai bun ministru din ultimii 24 de ani” Frederico Tavares Tchabass, președintele Federației de Fotbal-Tenis

De Mirela Neag, Răzvan Luțac și Cătălin Tolontan

Un campionat european în care spectatorii sunt jucătorii, atunci când se odihnesc.

În perioada 15 – 20 noiembrie, în sala goală la Izvorani, România a organizat Campionatul European de fotbal-tenis.

În termeni populari, fotbal-tenis înseamnă tenis cu piciorul.

La Izvorani, România obține 13 medalii, 12 de aur și una de bronz.

35.000 de euro a încasat ca premiu de la MTS președintele Federației de fotbal-tenis, Frederico Tavares Tchabass, după CE de la Izvorani

La fotbal-tenis, un sportiv poate aduna și peste zece medalii într-o competiție.

Există probe de simplu, dublu, triplu, mixt, combinări de n luate câte k.

Ana Maria Gherghel, cea mai talentată și muncitoare sportivă din lot, a câștigat cinci medalii de aur.

Factura totală a premierilor de la Izvorani, decisă de MTS?

1,1 milioane de lei.

Colaj foto de la Europeanul de la Izvorani: peluza improvizată din scaune de birou e goală (foto sus), mini-tribuna e ocupată de reprezentanții „naționalelor” care stau pe bară și așteaptă să le înceapă jocurile.

Ce înseamnă că premierile sunt decise de MTS?

Înseamnă că, potrivit HG 1447/2007, după care se fac premierile ”rezultatelor deosebite”, ministrul stabilește cât iau sportivi plasați pe locurile 1-6 de la sporturile neolimpice. Nu există un minim, există doar un maxim: 40% din premiile de la sporturile olimpice.

Mircea Dunca hotărăște și bugetul achită premierile.

La tenis cu piciorul, cei mai mulți bani îi ia nu campioana Ana Maria Gherghel, ci Frederico Tavares Tchabass, ”președinte de federație, antrenor și arbitru”, așa cum singur se recomandă.

Tavares a încasat în cont după Campionatul European de fotbal-tenis de la Izvorani 166.000 de lei, în timp ce Cătălina Ponor, Marian Drăgulescu și Larisa Iordache au primit, toți trei împreună, 111.000 de lei pentru performanțele de la Campionatul European de Gimnastică de la Cluj!

La Cluj, Drăgulescu a câștigat aur la sol și argint la sărituri, Ponor a cucerit medalia de aur la bârnă, iar Iordache a obținut medalia de bronz tot la bârnă.

Dar discrepanțele nu există doar între tenis cu piciorul și gimnastică, ci și între tenis cu piciorul și canotaj.

Restanțe pentru campioanele mondiale de la canotaj

Cu o lună și jumătate înainte, în 30 septembrie – 1 octombrie 2017, la Campionatele Mondiale din SUA, canotoarele aduc două medalii de aur.

În 2017, alături de haltere, canotajul obține singurele medalii de aur mondiale ale României, la probele olimpice.

Medaliile au fost obținute de barca de 8+1 și de barca de două vâsle categorie ușoară.

Fetele din barca de 8+1, primite cu flori la MTS, au rămas deocamdată cu florile

Ambele echipaje redevin campioane mondiale după 18 ani și suflă un pic de vânt în pânza subțire a speranței pentru Tokyo 2020.

”Dar nici până acum sportivii nu au primit banii”, dezvăluie Elisabeta Lipă, șefa federației de canotaj.

Sumele sunt comparabile: 1,1 milioane de lei achitați pentru fotbal -tenis, 1,3 milioane de lei neachitați pentru canotaj.

”Da, așa e, banii pentru campioanele europene la canotaj nu au fost dați, dar îi vom plăti. Mai lipsește doar o semnătură de la ministerul de finanțe”, asigură Marius Dunca.

11,5 milioane premii pentru sambo, dans sportiv, kata & Co

Gazeta a solicitat și a primit prompt de la MTS lista premierilor din 2017.

Acești bani nu sunt salarii, diurne, indemnizații de efort, burse, ci doar premierile pentru performanțe:

26,5 de milioane de lei în premii au încasat de la MTS sportivii și antrenorii.

15 milioane de lei, 57% din total, reprezintă premiile de la sporturile olimpice.

Pe listă reapar multe federații de lupte de contact, care iau zeci de titluri într-un an, și pe care Elisabeta Lipă și Gabi Szabo, miniștrii de dinaintea lui Dunca, refuzaseră să le plătească.

O scurtă precizare: ziarul nu are un raport special nici cu Lipă, nici cu Szabo. Pe vremea ministeriatului lor, dar și după, am avut și avem o relație de distanță critică.

Lista premierilor dezvăluie însă cu adevărat o multiplicare a banilor acordați unor federații exotice, de genul Federația de Sambo, de Dans sportiv, de Arte marțiale, de Kempo.

Ele sunt atât de multe că pe statul de plată apar premii încasate de trei federații care conțin titulatura karate: karate Kyokushin, karate, karate WUKF.

Fiecare dintre ele vine cu campionate mondiale și europene în diverse stiluri.

Premierile de la kempo au fost de cinci ori mai mari decât cele pentru fetele care au ieșit campioane europene la tenis de masă

11,5 milioane de lei totalizează în 2017 premierile pentru dans sportiv, kata, sambo, culturism și fitness, fotbal-tenis, volei pe plajă, radio-orientare și radioamatorism, karate Kyokushin, powerlifting, ju-jitsu, karate WUKF, go, kempo, modelism, șah.

În aceste condiții se creează diferențe interesante:

Echipa României la tenis de masă a ieșit campioană europeană, o rarisimă performanță la o probă olimpică în 2017, și a încasat 323.750 de lei. La două competiții, ambele intitulate Campionatele Mondiale și disputate unele în aprilie 2017 în Portugalia și altele în august 2017 în SUA, pentru Kempo s-au aprobat premii de 5 ori mai mari ca la campioanele europene de la tenis de masă! Cei de la Kempo au încasat premieri în valoare totală de 1,5 milioane de lei.

În clasamentul ministrului Dunca, sporturile olimpice, unde performanța e mult mai anevoios de obținut, sunt surclasate de cele neolimpice.

Numai tenisul cu piciorul a luat, anul trecut, premii de aproape 500.000 de euro, pentru că a primit și alți bani, restanți din 2016, în afară de cei dați pentru competiția de la Izvorani din noiembrie 2017.

Recunoștința acestor federații mici este autentică și pe măsură.

„Eu l-aș pune premier pe Dunca dacă aș avea puterea!”

Dunca (stânga) și Tavares, la Campionatul European organizat în sala de la Izvorani în noiembrie 2017

Frederico Tavares Tchabass, președintele Federației Române de Fotbal-Tenis, e unul dintre marii câștigători ai actualului sistem de premieri.

El recunoaște că e printre inițiatorii unei campanii de susținere a ministrului Dunca.

-Bună ziua, domnule Tavares. E adevărat că strângeți semnături pentru menținerea în funcție a domnului Marius Dunca?

-Domnule, vreau să vă spun că 90% din federațiile care aparțin de Ministerul Tineretului și Sportului sunt de aceeași părere. Din toate 64! Da, au fost discuții în acest sens.

-Ați pornit această campanie pro Dunca?

-Da, pentru că domnul Dunca este, fără îndoială, cel mai bun ministru de când sunt eu, de 24 de ani! A mai fost și domnul Georgiu Gingăraș, ca decizii. Dar domnul Dunca are o deschidere extraordinară, ne primește mereu la discuții, are mereu ușa deschisă. Nu s-a mai întâmplat asta de multă vreme.

-Evitați să spuneți, punctual, dacă ați strâns semnături.

-Domnule, eu sunt apolitic. Dar, vă zic sincer, eu, Frederico, dacă aș putea, l-aș pune premier! Sper să nu se interpreteze, vreau să fie de bine, eu chiar așa consider! Atât am de spus.

Ministrul Dunca: ”Dansul sportiv are 6.500 de legitimați, la canotaj câți sunt?!”



Înainte de a ajunge senator PSD și apoi ministru al sportului, Marius Dunca a fost șef la ANPC, Protecția Consumatorului.

-Domnule ministru, e adevărat că au întârziat banii pentru medaliile de aur ale canotoarelor?

-La canotaj am plătit deja premii de 2,6 milioane de lei.

38 de medalii olimpice a câștigat canotajul pentru România, al doilea sport după gimnastică, cu 72 de medalii

-Corect, dar ne referim, concret, la medaliile de la Campionatul mondial de la începutul lui octombrie 2017.

-Cei 1,3 milioane restanți vor fi plătiți în câteva zile. Mai e de obținut o semnătură de la Ministerul de finanțe. În câteva zile, banii ajung în conturile sportivilor. Vreau să spun ceva.

-Vă rugăm.

-Pentru mine, olimpismul este măsura maximă a performanței în sport. Eu așa gândesc și acționez ca ministru.

-Scuze, dar mai degrabă așa declarați. Pentru că n-ați plătit 1,3 milioane la canotaj din octombrie, dar ați plătit 1,1 milioane pentru fotbal-tenis din noiembrie.

-Eu am încercat să dau la toți. La cât mai multe federații. La toți câte ceva. Oricum, canotajul are cel mai mare buget dintre federații.

-Acum enunțați deja un alt criteriu, nu cel al încurajării performanței olimpice.

-Da, dar e bine să ținem lucrurile în echilibru. Încurajăm și performanța, dar și sporturile cu mulți participanți, cu mulți copii legitimați. Dansul sportiv are 6.500 de legitimați, la canotaj câți sunt?!

-E o declarație care va produce rumoare. Când comparați dansul sportiv cu canotajul ce criteriu folosiți, totuși?

-Noi prioritizăm.

19 medalii de aur are canotajul la Jocurile Olimpice, al doilea sport după gimnastică, cu 25 de medalii de aur

-Am înțeles. Însă care sunt criteriile după care prioritizați?

-Contează și performanța, dar și numărul de participanți.

-Ați deblocat plăți la sporturile marțiale blocate de Gabi Szabo și de Elisabeta Lipă.

-Da, am deblocat la mai multe sporturi…

-Mai exact la taekwondo, karate, karate Kyokushin, dans sportiv, ciclism și box.

-Pentru că era legal! Nu înțeleg de ce predecesorii mei le-au blocat premierile. Totul era legal, era dreptul lor să primească banii.

Citește și: MTS nu plătește de aproape 4 luni medaliile de aur ale canotoarelor! După spitale și primării, lipsa de bani se întrevede și în sport